I Strandby findes der lige nu ingen erhvervsgrunde, selvom flere virksomheder efterspørger dem.

Din Elektriker i Strandby kæmper med pladsen. På gulvet står nogle af de vare, der skal ud til kunderne, for der er simpelthen ikke plads andre steder. Elektrikervirksomheden har fået vokseværk de seneste år, og nu er den vokset ud af sine nuværende lokaler. De har bygget en hems, hvor de kan opbevare noget af deres lager, og de har set sig nødsaget til at opsige en lejer i en af deres lagerbygninger, men alligevel er der ikke plads i deres nuværende bygning. Derfor vil de gerne finde et nyt sted i Strandby, hvor de kan bygge nyt, men i Strandby kan de ikke finde plads til at udvide virksomheden. - Vi har haft lyst til at bygge noget nyt i lang tid og gået og afventer – der må jo ske et eller andet – det gør der bare ikke, der sker ingenting, siger Tom Jensen, der er indehaver af Din Elektriker. Mere mod syd også i Strandby kæmper virksomheden Indu ligeledes med pladsen. Virksomheden producerer legepladser, men her er pladsen også sluppet op, og nu kigger de også forgæves efter nye arealer. - Eneste positive jeg kan finde til det, det er, at den matrikel, jeg står på, bliver mere og mere værd for hver dag, der går, siger Torben Poulsen, der er indehaver af Indu. Ikke én eneste ledig erhvervsgrund Lige nu er der ikke en eneste ledig erhvervsgrund i Strandby, selvom flere virksomheder i byen mangler erhvervsarealer, ligesom nye virksomheder står i kø for at slå sig ned i Strandby. - Når der er nogle dygtige unge mennesker, der sætter noget i gang og lige pludselig får behov for noget yderligere plads og dermed også nogle yderligere arbejdspladser til byen, så synes vi, det er frustrerende, at der ikke er noget, man kan tilbyde dem, siger bestyrelsesmedlem i Strandby Fællesvirke Jørn Andersen og fortsætter: - Det betyder det, at der måske er nogle arbejdspladser, der går tabt, men det betyder så sandelig også, at hvis de arbejdspladser, der vil være i Strandby, de ikke bliver besat, så har det også noget at gøre med bosætningen. Fredskov og landzone står i vejen Fire virksomheder ønsker at bygge nyt i Strandby, mens tre nye virksomheder ønsker at etablere sige, men i vejen for det står en fredskov mod syd og landzone mod nord, hvor der begge steder ikke må bygges erhvervsarealer. - Vi vil selvfølgelig sørge for, at Strandby har mulighed for fremskridt også på erhvervsfronten, og så bliver vi bare bundet på hænder og fødder, og så kan vi ikke rigtig gøre noget, og det er ikke godt nok, siger formand for plan- og miljøudvalget i Frederikshavn Kommune Peter Sørensen, Venstre. Mliljøstyrelsen har sat hælene i I lang tid har et enigt plan- og miljøudvalg i Frederikshavn Kommune kæmpet for at kunne inddrage dele af fredskoven syd for Strandby til erhvervsarealer, men Miljøstyrelsen har sat hælene i. Det holder dog ikke udvalget tilbage. - Vi tager fat i dem igen og igen og igen, så man kan også sige, at vi bider dem i haserne, for nu vil vi simpelthen have det her lavet om, så Strandby kan få lov at udvikle sig, siger Peter Sørensen, Venstre. Alt imens må Din Elektriker i Strandby tage alternativ opbevaringsplads i brug. Omme bagved virksomheden bygning udgør to containere i øjeblikket en del af opbevaringen, indtil der dukker nye erhvervsarealer op i Strandby. Kan I ikke bare finde en anden by? - Vi kan i hvert fald ikke. Vi skal ligge i Strandby, svarer Tom Jensen.